b'\n_START_ARTICLE_\nSentralhjemmet Floen\n_START_PARAGRAPH_\nSentralhjemmet Floen, eller Pleieheimen Floen, var en gjennomgangsanstalt for privat forpleiede sinnslidende. Hjemmet l\xc3\xa5 p\xc3\xa5 \xc3\xb8ya Floen i Manger p\xc3\xa5 Rad\xc3\xb8y, og \xc3\xa5pnet i 1922. Institusjonen ble nedlagt i 1986.\n_START_SECTION_\nHistorie\n_START_PARAGRAPH_\nI 1919 kj\xc3\xb8pte Bergen kommune eiendommen (g.nr. 42/b.nr. 1) for kr. 50.000 kr. En bygning med plass til 10 pasienter ble oppf\xc3\xb8rt, ytterligere utvidelser ble foretatt gjentatte ganger. Hjemmet drev et eget g\xc3\xa5rdsbruk, og tilstrebet s\xc3\xa5ledes en viss grad av selvforsyning. Likevel var institusjonen et underskuddsforetagende. _NEWLINE_Det kunne v\xc3\xa6re problematisk \xc3\xa5 skaffe pleiere til pasienter som ikke fikk eller trengte plass ved sinnssykeasylene. For \xc3\xa5 avhjelpe plassmangelen og for \xc3\xa5 f\xc3\xb8re en mer effektiv kontroll med privat forpleining, ble det opprettet slike sentralstasjoner som Floen. Stasjonen var ment \xc3\xa5 skulle v\xc3\xa6re en m\xc3\xb8nsteranstalt til eksempel for de private forpleierne. Derfor m\xc3\xa5tte stasjonen ligge i distriktet hvor de fleste forpleierne holdt til. Hjemmets bestyrerinne skulle foreta regelmessige inspeksjoner hos forpleierne._NEWLINE_Reservelegen ved Neeveng\xc3\xa5rden sykehus var ogs\xc3\xa5 bestyrer ved Floen, og i 1930 ble Floen lagt direkte under Neeveng\xc3\xa5den sin administrasjon. _NEWLINE_En del pasienter ble overflyttet til Dr. Martens sykehus i 1960-\xc3\xa5rene. Fra 1972 var institusjonen fylkeskommunal, og i 1986 ble den nedlagt. Pasientene overf\xc3\xb8rtes til Rad\xc3\xb8y somatiske/psykiatriske sjukeheim. I dag huser bygningene Floen kollektivet. _NEWLINE_Bergen Byarkiv oppbevarer deler av arkivet etter Sentralhjemmet Floen. Her belyses ogs\xc3\xa5 Floens virksomhet, siden den l\xc3\xa5 under Neeveng\xc3\xa5rdens administrasjon fra 1930. I tillegg er arkivet etter Dr. Martens sykehus relevant i og med at en del pasienter ble overflyttet dit i 1960-\xc3\xa5rene.'